Predkladacia správa

Informáciu o vplyve zavedenia eura na vývoj cien energií a nástroje na zabránenie neodôvodneného nárastu cien energií predkladá predseda Rady pre reguláciu sieťových odvetví vykonávajúci pôsobnosť predsedu úradu, na základe súhlasu predsedu vlády Slovenskej republiky podľa čl. 1 ods. 3, písm. h) Smernice na prípravu a predkladanie materiálov na rokovanie vlády Slovenskej republiky. Predkladaný materiál analyzuje primárnu legislatívu Európskeho spoločenstva vo vzťahu k spravodlivým cenám, rozvoju trhového prostredia a ochrane najzraniteľnejších skupín odberateľov a jej implementáciu do slovenskej legislatívy. Podrobne popisuje spôsoby ochrany zákazníkov, cenotvorbu, regulačné metódy používané v ostatných členských  štátoch Európskeho spoločenstva, pričom sa v ňom konštatuje, že Slovenská republika aplikuje  štandardné postupy, ktoré sú používané aj v ostatných členských štátoch Európskej únie a  ktoré sú s nimi  plne kompatibilné. Metódy a legislatíva v oblasti tvorby cien energií v sieťových odvetviach poskytujú dostatočné záruky na transparentnú cenotvorbu a na zabránenie neodôvodneného nárastu cien energií vplyvom zavedenia eura.